**ДО**

**ОБЩИНСКИ СЪВЕТ – РУСЕ**

**П Р Е Д Л О Ж Е Н И Е**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Приемане на Наредба за изменение и допълнение на Наредбата за реда и условията за ползване на социалната услуга „Социални жилища”

**УВАЖАЕМИ ОБЩИНСКИ СЪВЕТНИЦИ,**

**1. Причини, които налагат приемането:**

Наредбата за реда и условията за ползване на социалната услуга „Социални жилища“/Наредбата/, приета с Решение №573, прието с Протокол № 23/22.06.2017 г. на Общински съвет Русе урежда реда и условията за ползване на услуга, както и управлението, финансирането, настаняването, контрола и мониторинга на услугата.

Социалната услуга „Социални жилища” е предназначена за уязвими, малцинствени и социално слаби групи от населението, както и други групи в неравностойно положение на територията на община Русе, които се настаняват в жилищна сграда, изградена по проект по Процедура за предоставяне на безвъзмездна финансова помощ BG16RFOP001-1.001-039 „Изпълнение на Интегрирани планове за градско възстановяване и развитие”.

В периода от декември 2021 година до октомври 2024 г в регистъра на желаещите да ползват социалната услуга са регистрирани 40 семейства/домакинства. Към настоящия момент са настанени са 22 бр. семейства/домакинства.

С решение №1199/24.01.2023 г. на общински съвет Русе критерия за ползване на услугата бе увеличен на минималната работна заплата, която понастоящем е 933 лв.

Съгласно чл. 9, ал. 1, т. 5 от наредбата, право да кандидатстват за ползване на социалната услуга „Социални жилища”, имат български граждани и техните семейства/домакинства, които имат доход на член от семейството/домакинството под размера на минималната работна заплата, определена с акт на Министерския съвет месечно през последните дванадесет месеца. Част от ползвателите на социалната услуга нямат никакви доходи, вследствие на което не успяват да заплащат таксата за ползване на услугата и консумативните разноски за жилищата, които ползват. Предлагаме да се определи и изискване за минимален доход в размер на 50 на сто от линията за бедност, с въвеждането на който ще се гарантира в определена степен ефективността на социалната услуга. С Постановление № 328 на МС от 30.09.2024 г. размерът на линията за бедност за страната за 2025 г. е определен на 638 лв.Предлагаме да се допълнят основанията за прекратяване с въвеждането на ново основание – неплащане на консумативните разноски за период от два месеца.

Съгласно чл. 9, ал. 1, т. 6 от наредбата, право да кандидатстват за ползване на услугата имат лицата, които имат настоящ адрес в община Русе през последната година преди подаване на заявлението. Това изискване е важно, с оглед ползване на услугата от населението на общината, но често изискването за продължителност за регистрация по настоящ адрес се явява пречка за лица, които са започнали работа на територията на община Русе и желаят да се преместят да живеят в общината.

Считано от 1.07.2020 г. разпоредбите на чл. 18 и 18 а от закона за социалното подпомагане бяха отменени, което налага и отмяната им от текста на чл. 4, ал. 2 от наредбата.

**2. Цели, които се поставят:**

с оглед увеличаване на ефективността на услугата за интегрирането на уязвими социални групи.

**3. Финансови и други средства, необходими за прилагането на новата уредба:**

Прилагането на наредбата не изисква предвиждане на допълнителен финансов ресурс.

**4. Очаквани резултати от прилагането, включително финансовите, ако има такива:**

Прилагането на новата уредба ще доведе до увеличаване на ефективността от ползването на услугата и разширяване на кръга на лицата, които ще имат право да ползват тази услуга.

**5. Анализ за съответствие с правото на Европейския съюз:**

Проектът на наредбата не противоречи и на правото на Европейския съюз. Този проект е в съответствие със Закона за социалните услуги и не противоречи и на други нормативни актове от по-висша степен, приети от законодателната и изпълнителната власт в Република България.

Във връзка с чл. 26, ал. 3 и ал. 4 от Закона за нормативните актове, отразяващ задълженията за провеждане на обществени консултации и за публикуване на Проекта за приемане на нормативен акт с цел информиране на населението и прозрачност в действията на институциите в 30-дневен срок от публикуване на настоящото на интернет страницата на общината и/или общинския съвет, се приемат предложения и становища относно така изготвения проект на наредба**.**

Предвид гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното

**РЕШЕНИЕ:**

На основание чл. 79 от АПК, чл. 21, ал.2, във вр. с ал.1, т.23 и чл. 17, ал.1, т.7 от Закона за местното самоуправление и местната администрация и във връзка с чл. 29, ал. 1 и ал. 2 Закона за социалните услуги, Общински съвет - Русе реши:

Приема Наредба за изменение и допълнение на Наредбата за реда и условията за ползване на социалната услуга „Социални жилища”, както следва:

**§1.** В чл. 4, ал. 2 се текстът „по смисъла на чл. 18, ал.1, т.2 и чл. 18а, ал. 1 от Закона за социалното подпомагане“ отпада.

**§2**. В член 9, ал. 1 се правят следните изменения:

1. Текстът на т. 5 се изменя така: 5. имат доход на член на семейството/домакинството не по малък от 50 на сто от линията на бедност за страната и не повече от минималната работна заплата за страната, определени с акт на Министерския съвет месечно през последните дванадесет месеца.

2. Текстът на т. 6 се допълва и придобива следната редакция: 6. имат настоящ адрес в Община Русе през последната година преди подаване на заявлението, като изискването за продължителност на регистрацията не се отнася за семействата/домакинствата, в които единият член е в трудово правоотношение с работно място в Община Русе.

**§3**. В чл. 16, т. 3 след думата „услуга“ се допълва текста „ и разходи за консумативни разноски“

**ВНОСИТЕЛ**

**ПЕНЧО МИЛКОВ**

*Кмет на Община Русе*